b'\n_START_ARTICLE_\nNoel Redding\n_START_SECTION_\n\xc5\xbdivotopis\n_START_PARAGRAPH_\nNoel Redding rodio se 25. prosinca 1945. godine u Folkestoneu, Engleska. S devet godina po\xc4\x8deo je svirati violinu u \xc5\xa1kolskom orkestru, a nakon toga prelazi na mandolinu. S dvanaest godina po\xc4\x8dinje svirati gitaru. Gitaru svira do svoje dvadesete godine, a nakon \xc5\xa1to postaje \xc4\x8dlan Experienca prelazi na bas-gitaru. Nikad nije imao \xc5\xbeelju svirati bas, me\xc4\x91utim kada se pojavio na audiciji, tada\xc5\xa1nji menad\xc5\xbeer Experienca Chass Chandler (biv\xc5\xa1i basist sastava The Animals), pitao ga je da li bi znao svirati bas-gitaru, nakon \xc4\x8dega on odgovara da bi mogao poku\xc5\xa1ati i onda je sve krenulo._NEWLINE_Prije nego je postao \xc4\x8dlanom Experienca, prvi javni nastup imao je u klubu mladih Hythe, a zatim kao student u gimnaziji The Harvey Grammar. Bio je \xc4\x8dlan nekoliko lokalnih sastava, a neki od njih su; The Strangers (zajedno s Johnem "Andyem" Andrewsom na bas-gitari), the Modern Jazz Group i the Lonely Ones. Na kraju se priklju\xc4\x8dio sastavu Neil Landon and the Burnettes s kojim je u Njema\xc4\x8dkoj svirao do 1965. godine._NEWLINE_Noel se 1966. godine prijavio na audiciju za ritam gitaristu sastava The Animals (tra\xc5\xbeili su basistu i ritam gitaristu). Chass Chandler se upravo vratio iz Sjedinjenih Dr\xc5\xbeava i sa sobom doveo Jimija Hendrixa. U me\xc4\x91uvremenu dok se Noel pojavio na audiciju oni su ve\xc4\x87 izabrali gitaristu. Chandler mu nudi da proba svirati bas-gitaru te nakon odsvirana tri instrumentala dobiva mjesto basiste. U sastav jo\xc5\xa1 dolazi Mitch Mitchell na mjesto bubnjara i Eddie Kramer kao producent i tehni\xc4\x8dar. Prve nastupe imali su krajem 1966. godine na turneji s Johnnyem Hollidayom po Francuskoj. Zatim imaju nastup u jednom londonskom klubu te jedan u M\xc3\xbcnchenu, klub Wunchen. Dok nisu svirali po klubovima radili su u studiju, a prva pjesma koju su objavili bila je "Hey Joe". Singl izlazi u sije\xc4\x8dnju 1967. godine i odmah dolazi na \xc5\xa1esto mjesto top liste. Iste godine, krajem prolje\xc4\x87a, objavljuju svoj prvi studijski album pod nazivom Are You Expirienced?. Album im je otvorio put prema Sjedinjenim Dr\xc5\xbeavama gdje su 18. lipnja 1967. godine nastupili na Monterey Pop festivalu. Odmah nakon koncerta postaju velika glazbena atrakcija, a debi album dolazi na peto mjesto ameri\xc4\x8dke top ljestvice._NEWLINE_Drugi album Axis: Bold as Love izlazi pred kraj 1967. godine. Objavljivanjem albuma ispunjena je obveza ugovora u kojemu stoji da moraju izdati dva albuma godi\xc5\xa1nje. Unato\xc4\x8d tome u Sjedinjenim Dr\xc5\xbeavam album izlazi 15. sije\xc4\x8dnja 1968. godine kako se ne bi naru\xc5\xa1ila odli\xc4\x8dna prodaja njihovog prvog albuma Are You Experienced. Album prati materijal njihovog prvijenca, a u glazbenom smislu jo\xc5\xa1 je vi\xc5\xa1e nadopunjen izmjenama Hendrixa, Noela Reddinga, Mitcha Mitchella i studijskih efekata. Kao tekstopisac Hendrix potpisuje sve pjesme. _NEWLINE_Veliku pozornost privukao je njihov tre\xc4\x87i studijski album Electric Ladyland. Originalni omot album bio je kontroverzan jer je na prednjoj strani imao sliku 19 golih \xc5\xbeena te je kasnije zamijenjen sa likom Jimija Hendrixa. Album sadr\xc5\xbei jednu Noelovu pjesmu "Little Miss Strange", koju su on i Mitch snimili dok Jimija nije bilo u studiju. Nakon objavljivanja albuma odlaze na tromjese\xc4\x8dnu turneju po Sjevernoj Americi, Europi, pa nazad u Sjedinjene Dr\xc5\xbeave. Po zavr\xc5\xa1etku turneje Noel napu\xc5\xa1ta sastav.\n_START_SECTION_\nNakon Experienca\n_START_PARAGRAPH_\nNakon \xc5\xa1to je napustio Experience Noel je kroz godine \xc4\x8desto svirao na raznim turnejama te povremeno snimao u studiju s raznim glazbenicima, uklju\xc4\x8duju\xc4\x87i i Irski hard rock sastav Thin Lizzy i britanski rock sastav Traffic. Folk rock sastav The Fat Matraces osnovao je 1968. godine i s njim snimio dva albuma (Fat Mattress (1969.), Fat Mattress II (1970.)). Nakon turneje po Europi razi\xc5\xa1li su se, a Noel osniva novi hard rock sastav pod nazivom Road te s njim snim jedan album (Road (1972.)). Godine 1972. sa svojom djevojkom Carol Apelbee seli u Irsku te 1980. zajedno rade na unplugged pjesmama. Idu\xc4\x87ih deset godina dok Carol nije poginula u prometnoj nesre\xc4\x87i rade zajedno. Godine 1993. nastupao je s ameri\xc4\x8dkim jam sastavom Phish.\n_START_SECTION_\nSmrt\n_START_PARAGRAPH_\nNoel Redding umro je 11. svibnja 2003. godine u Irskoj, mjesto Clonakilty u 57. godini \xc5\xbeivota. Vijest o smrti objavio je njegov menad\xc5\xbeer Ian Grant, preko diskografske ku\xc4\x87e Track Records, za koju je Redding snimao. Uzrok smrti bila je ciroza jetre._NEWLINE_Iste godine kada je umro, lokalno stanovni\xc5\xa1tvo iz naselja Ardfield u znak sje\xc4\x8danja podi\xc5\xbee mu spomen plo\xc4\x8du. Godine 2004. objavljena je kompilacija pod nazivom The Experience Sessions. Na njoj se nalaze vrlo rijetke i neobjavljene Noelove skladbe dok je nastupao sa sastavom The Jimi Hendrix Experience.'